
A hatalom árnyékában: a drogkartellek politikai hatása Mexikóban

A dolgozatom a mexikói drogkartellek tevékenységének bemutatására és elemzésére összpontosít, különös tekintettel arra, hogy milyen hatást gyakoroltak ezek a szervezetek az ország közbiztonságára, politikai életére, gazdaságára, valamint a mexikói társadalomra.
Először a kábítószer-kereskedelem, s az ehhez kapcsolódó illegális gazdasági tevékenységek által jelentett globális problémát tekintem át. Ezután bemutatom, milyen kapcsolat áll fenn a kábítószerek és a bűnözés között, vajon a drogok legalizálása megoldást jelenthet-e a problémára; a drogkereskedelem hogyan vált a bűnszervezetek elsődleges bevételi forrásává, s miért teremt ez politikai instabilitást. Utána a probléma Latin-Amerikában, pontosabban Kolumbiában való jelentkezését mutatom be, s elemzem, hogy hogyan volt képes a drog az erőszak és a megfélemlítés, valamint a korrupció és a gazdasági befolyás révén aláásni a kolumbiai állam tekintélyét. Ezt követően Mexikó példáján keresztül szemléltetem, hogy – különösképpen az ún. Intézményes Forradalmi Párt kormányzásának és a korrupció virágzásának idején – milyen összefonódás jött létre a drogkartellek és az állami intézmények között. Szakirodalmak és esettanulmányok segítségével bemutatom a Vicente Fox elnökségének idején kezdődött, s a Felipe Calderón kormányzása alatt kiteljesedett, „a mexikói drogháborúk” elnevezéssel illetett jelenséget. A drogháború alakulásának történeti áttekintésével képet alkothatunk arról, hogy milyen stratégiát követve próbálta a mexikói államnak megfékezni a kartelleket, valamint arról, hogy hogyan használják a kartellek a korrupciót és az erőszakot a politikai hatalom befolyásolására.
A dolgozatom végén azt állapítottam meg, hogy a Calderón-kományzat katonai fellépése csak részleges sikereket ért el. Az Egyesült Államok támogatásával sem sikerült tartós eredményeket elérni, s ugyan sikerült legyengíteni a bűnszervezeteket, azonban nem tudtak teljesen gátat vetni azok működésének. Sőt, a drogháborúk súlyos társadalmi és gazdasági következményekkel is jártak. Arra a következtetésre jutottam, hogy a kartellek elleni fellépés nem korlátozódhat csak katonai beavatkozásokra, hiszen elengedhetetlenek az átfogó jellegű reformintézkedések, s mindenekelőtt a korrupció felszámolása. 



